ROZHODNUTIE RADY
z 23. júla 2007
o podpísaní a predbežnom vykonávaní druhého dodatkového protokolu k Dohode o pridružení medzi Európskym spoločenstvom a jeho členskými štátmi na jednej strane a Čilskou republikou na strane druhej s cieľom zohľadniť pristúpenie Bulharskej republiky a Rumunska k Európskej únii
(2007/611/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 310 v spojení s prvou a druhou vetou prvého pododseku jej článku 300 ods. 2,
so zreteľom na Zmluvu o pristúpení Bulharskej republiky a Rumunska, a najmä na jej článok 4 ods. 3,
so zreteľom na Akt o pristúpení Bulharska republiky a Rumunska, a najmä na jeho článok 6 ods. 2,
so zreteľom na návrh Komisie,
keďže:
(1)
Rada 23. októbra 2006 splnomocnila Komisiu, aby v mene Európskeho spoločenstva a jeho členských štátov prerokovala s Čilskou republikou druhý dodatkový protokol k Dohode o pridružení medzi Európskym spoločenstvom a jeho členskými štátmi na jednej strane a Čilskou republikou na druhej strane s cieľom zohľadniť pristúpenie Bulharskej republiky a Rumunska k Európskej únii.
(2)
Tieto rokovania boli ukončené a druhý dodatkový protokol bol parafovaný 26. marca 2007.
(3)
S výhradou jeho možného uzavretia k neskoršiemu dátumu by sa mal druhý dodatkový protokol podpísať v mene Spoločenstva a členských štátov a malo by sa schváliť predbežné vykonávanie jeho určitých ustanovení,
ROZHODLA TAKTO:
Jediný článok
1. Týmto sa predseda Rady splnomocňuje určiť osobu(-y) splnomocnenú(-é) podpísať v mene Európskeho spoločenstva a jeho členských štátov druhý dodatkový protokol k Dohode o pridružení medzi Európskym spoločenstvom a jeho členskými štátmi na jednej strane a Čilskou republikou na strane druhej s cieľom zohľadniť pristúpenie Bulharskej republiky a Rumunska k Európskej únii.
Text druhého dodatkového protokolu je pripojený k tomuto rozhodnutiu.
2. Články 2, 3, 4 a 9 druhého dodatkového protokolu sa vykonávajú predbežne do nadobudnutia jeho platnosti.
V Bruseli 23. júla 2007